**Αθήνα, 20 Ιανουαρίου 2025**

**Μονάδα Συμβάσεων Στρατηγικής Σημασίας (PPF): Εκκίνηση διαγωνισμού για την αποκατάσταση του περιβάλλοντος χώρου του Ολυμπιακού Αθλητικού Κέντρου Αθηνών (ΟΑΚΑ)**

Η Μονάδα Συμβάσεων Στρατηγικής Σημασίας (Project Preparation Facility – PPF) του Υπερταμείου/Growthfund ανακοινώνει την έναρξη διαγωνισμού για την αποκατάσταση και αναβάθμιση του περιβάλλοντος χώρου και της περίφραξης του Ολυμπιακού Αθλητικού Κέντρου Αθηνών (ΟΑΚΑ), συνολικού προϋπολογισμού **11,5 εκατ. ευρώ** **(πλέον ΦΠΑ)**.

Το PPF, ως Διενεργούσα Αρχή, έχει αναλάβει τη δημοπράτηση του έργου, το οποίο αποτελεί ένα ακόμη σημαντικό βήμα για την αναβάθμιση και βέλτιστη αξιοποίηση του πιο εμβληματικού αθλητικού κέντρου της χώρας.

Αντικείμενο του έργου είναι η εκπόνηση της οριστικής μελέτης, της μελέτης εφαρμογής και της εκτέλεσης εργασιών για τις στοχευμένες δομικές αποκαταστάσεις στις σχετικές κτιριακές εγκαταστάσεις και την αποκατάσταση και αναβάθμιση του περιβάλλοντος χώρου και της περίφραξης του συγκροτήματος του ΟΑΚΑ.

Οι παρεμβάσεις που περιλαμβάνονται είναι οι εξής:

* Στεγανώσεις αρμών περιμετρικά του Κεντρικού Ολυμπιακού Σταδίου.
* Αντιμετώπιση των ρηγματώσεων στον χώρο του Ποδηλατοδρομίου.
* Αποκατάσταση επιφανειών και φυτεύσεις στον Περιβάλλοντα Χώρο.
* Ανάπλαση της Αγοράς και αποκατάσταση των Pavilions.
* Ηλεκτρομηχανολογικές Εργασίες.
* Σχεδιασμός και υλοποίηση νέου εσωτερικού οδικού δικτύου στην περιοχή μεταξύ του ποδηλατοδρομίου και των κολυμβητικών εγκαταστάσεων.
* Εργασίες για τη μελέτη – κατασκευή Τοίχων Αναρρίχησης και Οικίσκων στον περιβάλλοντα χώρο.
* Προμήθεια και τοποθέτηση νέας Περίφραξης και αποξήλωση της υπάρχουσας.
* Προμήθεια και τοποθέτηση Φυλακίων.

Το έργο αναμένεται να έχει ολοκληρωθεί εντός 14 μηνών από την ημερομηνία υπογραφής της σύμβασης με τον ανάδοχο, ενώ οι πόροι για την υλοποίησή του προέρχονται από το Εθνικό Σχέδιο Ανάκαμψης και Ανθεκτικότητας «Ελλάδα 2.0» με τη χρηματοδότηση της Ευρωπαϊκής Ένωσης –NextGenerationEU.

Ως καταληκτική ημερομηνία υποβολής των προσφορών έχει οριστεί η **Τρίτη, 25 Φεβρουαρίου 2025**.

Το έργο αποτελεί μέρος των πρωτοβουλιών για τον ριζικό εκσυγχρονισμό του ΟΑΚΑ, συνολικού προϋπολογισμού 111 εκατ. ευρώ (πλέον ΦΠΑ), τις οποίες έχουν αναλάβει να φέρουν εις πέρας το PPF του Υπερταμείου/Growthfund σε συνεργασία με το ΤΕΕ και το Υπουργείο Αθλητισμού.

***Λίγα Λόγια για το Growthfund***

*Το Υπερταμείο/Growthfund είναι εταιρεία συμμετοχών που ιδρύθηκε το 2016 με Μοναδικό Μέτοχο το Ελληνικό Δημόσιο, όπως αυτό εκπροσωπείται από τον Υπουργό Εθνικής Οικονομίας & Οικονομικών. Αποστολή του, ως το Δημόσιο Επενδυτικό Ταμείο της Ελλάδας, είναι: η ανάληψη ενεργού ρόλου στον εκσυγχρονισμό των Δημοσίων Επιχειρήσεων, η μεγιστοποίηση της αξίας της δημόσιας περιουσίας, η διασφάλιση αναβαθμισμένων υπηρεσιών για τους πολίτες/καταναλωτές και η συμβολή του στην εθνική οικονομία. Στο χαρτοφυλάκιο του Growthfund περιλαμβάνονται δημόσιες επιχειρήσεις, που δραστηριοποιούνται σε καίριους κλάδους της ελληνικής οικονομίας, όπως* ***η Ακίνητη Περιουσία****: Εταιρεία Ακινήτων Δημοσίου (ΕΤΑΔ), ΓΑΙΑΟΣΕ, ΕΤΒΑ-ΒΙΠΕ, ΔΕΘ-HELEXPO,* ***η Ενέργεια****: ΔΕΗ,* ***οι Μεταφορές και οι Υποδομές:*** *Αεροδρόμιο Ελ. Βενιζέλος, Όμιλος Συγκοινωνιών Αθηνών, ΑΕΔΙΚ, 23 Περιφερειακά Αεροδρόμια,* ***Τρόφιμα & Εφοδιασμός****: ΚΑΘ, ΟΚΑΑ, Ελληνικές Αλυκές,* ***η Τεχνολογία & Καινοτομία****: Ταμείο ΦΑΙΣΤΟΣ, Ελληνικό Κέντρο Αμυντικής Καινοτομίας\* (ΕΛΚΑΚ), και* ***οι Ταχυδρομικές Υπηρεσίες****: ΕΛΤΑ, καθώς και η* ***Μονάδα Συμβάσεων Στρατηγικής Σημασίας****.*

*\*Σύμφωνα με τον Νόμο 5131/2024, ενισχύεται ο ρόλος του Υπερταμείου στην ελληνική οικονομία. Το μοντέλο διακυβέρνησης των θυγατρικών του εκσυγχρονίζεται και το Υπερταμείο απορροφά τις άμεσες θυγατρικές του, το ΤΑΙΠΕΔ και το ΤΧΣ, μετά την ολοκλήρωση του καταστατικού του σκοπού.*

***Για περισσότερες πληροφορίες παρακαλώ επικοινωνήστε :***

***GROWTHFUND, Ανθή Τροκούδη, Διευθύντρια Επικοινωνίας & Βιωσιμότητας, +30 6932 100053,*** ***A.Trokoudi@growthfund.gr***

***SOCIALDOO, Κωνσταντίνα Ηλιοπούλου, Director of Corporate Relations, +30 6974 894411,*** ***kiliopoulou@socialdoo.gr***

  